**Maria Blanca Farrús i Lucaya ( 29 de Març del 1950 - 7 de juliol del 2021)**

El dia 8 de juliol, un representant de l’Associació de metges jubilats de l’Hospital Clínic em va demanar de fer l’obituari de la nostra companya, Blanca Farrús, que havia mort, estimada i acompanyada entre els seus, el dia abans.

Jo no era un dels seus millors amics, ni tampoc es podria dir que fos un dels que la conegué més. Havien pensat en mi perquè havia estat company seu durant més de 20 anys, perquè era també escriptor i finalment perquè donava la impressió de ser una persona equànime. Vaig acceptar immediatament. Primer perquè tothom que l’hagués sovintejat estava, per alguna raó o una altra, en deute amb ella. I jo no era una excepció. I segon perquè en el mes de febrer, després d’una conversa telefònica al voltant del diagnòstic de la seva malaltia, ja m’havia enviat un arxiu amb cinc pàgines i també un àudio des d’on em deia que volia que jo ho tingués i que sense dubte contenia el seu testament vital i professional. La voluntat precisa de com volia que se la tingués present i se la recordés

L’escrit era el que havia preparat en agraïment per la concessió del Premi Gol i Gurina 2020 que atorga l’Acadèmia de Ciències Mèdiques i de la Salut de Catalunya i Balears en atenció a la trajectòria professional i humana.

Em va dir que l’havia escrit des d’un dels moment de sensació de salut, plenitud i de felicitat més grans de la seva vida. Però probablement “ja sabia sense saber”, que seria la memòria i balanç final de tota la seva vida.

Ho estructurà en 7 apartats: Què suposa el Premi Gol i Gurina?. Entrebancs fins arribar a la Universitat. Etapa professional. Etapa de bioètica. Dedicació a l’Acadèmia. Darrera etapa, dins de la societat civil i reflexions finals. A partir d’aquí miraré d’espigolar en cadascun d’aquests apartats per establir una aproximació a qui va ser i va fer la Dra. Blanca Farrús. Del primer apartat, del Premi Gol i Gurina, tot i reconèixer el seu merescut prestigi, ha de quedar clar que en el seu cas va ser ella qui va honorar el premi i no a l’inrevés.

El segon apartat, els entrebancs fins arribar a la Universitat és l’espai on successivament ens mostra una part sorprenent de la història comuna (fins gairebé la dècada dels 70, Lleida no començà a tenir estudis universitaris), i la seva destacada perseverança i voluntat per avançar intel·lectualment, en el coneixement, davant les limitacions que li’n imposaven les circumstàncies (els seus estudis de comerç, taquigrafia, mecanografia, secretaria, francès, piano) fins a preparar per “lliure” el batxillerat superior i llavors desplaçar-se a Barcelona, continuant allí amb el seu ofici de secretària, per estudiar l’indispensable COU per accedir a la Universitat. Un oportú test psicotècnic va concloure que tenia aptituds preferents per la medicina. Així amb una mitjana d’excel·lent entraria a la Facultat de Medicina de Barcelona (UB). També és en aquest apartat on la Blanca broda, com en un tapís de teixir preciosista, com començà a imbricar l’epicentre i moll de la seva vida, la creació de la seva família, el seu marit Jordi i els seus fills Sergi i Roger, amb el que seria el seu projecte vital professional, l’estudi i desenvolupament de la Medicina com a art i també ofici d’ajudar. En aquest apartat trobem tant quan orgullosa se sentia dels seus, de les persones que havien esdevingut els seus fills i de tot el nucli familiar construït, entre tots, com senzilles anècdotes d’aquells anys d’aprenentatge que ens mostren com ja es posava com a prioritat el consol seré i sincer de l’ésser humà malalt. Es llicenciava en Medicina i cirurgia a la UB l’any 1978.

En l’apartat de la seva etapa professional explica que va trobar en l’Oncologia Radioteràpica, en la seva residència a l’hospital Prínceps d’Espanya de Bellvitge, l’especialitat perfecte per conjugar la tecnologia amb el tracte amb el pacient. No esmenta aquells anys bàsics de formació, te pressa en l’escrit per a parlar del “seu” Clínic, però en l’enumeració dels companys, que veu com amics, no s’oblida d’esmentar primer (no ho dictà només l’ordre cronològic) el seu cap de servei, el millor cap de servei que hi hagut mai en l’Oncologia Radioteràpica, Manuel Hernández Prieto ( 1936-1990), qui literalment va donar la seva vida pels pacients amb càncer a Catalunya.

L’any 1984, entra en el “seu“ estimadíssim Clínic, on hi romandrà fins els 67 anys, una mica abans del que ella havia projectat fer en un principi (hi volia romandre, amb dedicació parcial, fins els 70). En aquest punt cal transcriure els seus mots sobre el nostre hospital:

“... *Treballar a l’Hospital Clínic ha estat molt gratificant, però no pas fàcil; menys encara quan s’ha assolit un nivell competent de responsabilitat. La meva trajectòria em va portar a la màxima categoria de la carrera professional, consultora sènior. He de dir que l’ambient laboral ha estat de cooperació i companyonia, fet diferencial al nostre centre, que ha permès desenvolupar el nostre model: el sentiment de pertinença al Clínic. Això ha permès superar situacions difícils al llarg dels anys, mantenint un clima gratificant que, a més, repercuteix favorablement en el hospital, la raó de ser de l’hospital...”.*

Va fer 6 estades a centres d’Oncologia Radioteràpica d’Europa i dels Estats Units entre els anys 1985 i ben entrat el segle XXI, per perfeccionar la seva formació clínica i tecnològica i per afavorir els pacients. En aquest apartat també va voler destacar els comitès de tumors, els de direcció i de participació col·lectiva de l’hospital fent un esment específic a tots els companys amb qui hi va col·laborar.

Arribem ara a l’apartat que anomenà d’altres activitats: El seu temps com a tutora de residents (1997-2001) d’Oncologia Radioteràpica (establint unes rotacions interiors pel servei i “exteriors” per d’altres hospitals, que al 2021 roman immutable), la dedicació com a referència en la radioteràpia en el tractament del càncer de mama dins del Màster Internacional de patologia mamaria, dirigit per Professor Miquel Prats, la seva implicació en la creació de l’associació de pacients diagnosticades de càncer de mama a l’Hospital Clínic, el Grup d’Ajuda Mama i Salut (gAmis), les 13 edicions del curs *Indicaciones de oncologia radioteràpica* co-organizat amb el Dr. Josep Antoni Carceller de l’Arnau de Vilanova de Lleida. No ens aturarem a enumerar totes les societat científiques nacionals i internacionals on va mantenir una participació activa, la també destacada participació en congressos, ni tampoc la seva tasca d’investigació i publicació que va ser prolixa i d’excel·lència. Però si que destacarem, ja que ella ho va fer, que l’any 2007, va voler dur endavant amb la direcció del Professor Albert Biete el que anomenà:

“... *una tesi d’especialista madura, que abans m’havia estat impossible plasmar per tota l’activitat formativa, assistencial i d’investigació*”.

I jo afegiria “.. i familiar”.

El següent apartat el va dedicar a descriure 6 anys intensos de dedicació al Comitè d’Ètica Assistencial (CEA). Entre l’any 2013 i el 2016 va liderar l’elaboració de 5 importantíssimes (aquí l’adjectiu es queda curt per descriure-les amb equanimitat ) guies de recomanacions d’aquest CEA i va deixar, en la seva jubilació, prou treballat el *Document de voluntats anticipades*. De nou donaré pas al que la Dra. Blanca Farrús i Lucaya, va voler destacar: el seu agraïment als amics, companys i col·laboradors i el que el CEA va arribar a significar per ella:

“ ...*Durant la meva presidència vaig incorporar membres de diverses especialitats, sensibles a la bioètica. Vam arribar a ser 24 membres i es van incorporar també becaris (estudiants de filosofia de la branca d’ètica). He de destacar col·legues entregats com Ferran Massanés, Pilar González, Rosa Catalan, Sònia Jiménez, Albert Tuca, Coia Basora, J.R. Badia, Josep Terés, Albert Royes, Begoña Román, Montse Ventura, Montse González-Creus, Montse Nuñez i un llarg etc. , a qui des d’aquí agraeixo de cor haver estat al meu costat amb una gran dedicació i treball.*

*Va ser una etapa d’activitat frenètica. Vam promoure l’autoformació i la formació del personal mèdic i d’infermeria, i fins i tot cursos de bioètica a estudiants de Medicina de Mèxic. Vaig tenir l’oportunitat d’aprofundir aspectes bioètics i conflictes sorgits entre els diversos estaments: avaluar d’una manera personalitzada la majoria de consultes hospitalàries, presentar-les i discutir-les a les reunions permanents i plenàries. Segons Warren Reich, la bioètica és l’estudi sistemàtic de la conducta humana en l’àrea de les ciències de la vida i de la salut, sota el prisma dels valors i els principis morals. És, precisament en aquest context, que m’estimulava extremadament pel contacte que suposava amb pacients, familiars i col·legues en general, malgrat la sobrecàrrega de feina que suposava ja que ho havia de compaginar amb la resta de les activitats assistencials, docents i d’investigació*...”.

En l’apartat dedicat a l’Acadèmia destaca en primer lloc la seva entrada, l’any 1996, com a vicepresidenta i més endavant com a presidenta de la Junta de la Societat Catalano-Balear d’Oncologia. En uns anys on encara la multidisciplinarietat en el tractament oncològic seguia sent una paraula a cops buida de significat en boca de persones que l’obstaculitzaven ella va fer el “miracle” i va crear un fòrum de formació de residents, dins de l’esmentada societat, que va aglutinar ambdues branques de l’oncologia clínica: la mèdica i la radioteràpica. Com seguidament transcriurem era conscient que havia aconseguit el que semblava impossible (un tret característic de la Blanca, no considerar res impossible, que ampliarem al final):

“ ...*he de dir que, tot i que els pronòstics externs eren desfavorables, vaig aconseguir consens tant dels diferents caps de servei com dels tutors de tots els serveis de Catalunya, i es va generar un perfil formatiu que segueix vigent al cap de 20 anys de la seva implantació...”.*

També es va sentir molt honorada de participar en la Junta de Govern de la Acadèmia amb el seu president, i bon amic, Josep Antoni Bombí.

El penúltim apartat recull les activitats realitzades, ja jubilada, dins de la societat civil. Destacà , la Tertúlia Espai Ateneu de l’Ateneu Barcelonès, on l’any 2019 va ser escollida com a coordinadora i la seva col·laboració telemàtica, en plena pandèmia, amb el Sistema d’Emergències Mèdiques ( SEM).

Les reflexions finals són al voltant del trípode que la va sustentar assolida ja l’edat adulta; la família, l’Hospital Clínic i els pacients. Ja hem transcrit allò que va significar per ella aquest nostre hospital. Deixarem que sigui ella qui, novament, ens parli de la seva família i dels pacients:

“ *...també vull agrair a la meva família el seu suport, en especial al meu marit, que sempre m’ha recolzat, i als meus dos fills, que han esdevingut grans persones, amics dels seus amics, a més d’estudiosos i treballadors... Dos tresors! De fet, observant la seva progressió, la conclusió és que la “conciliació” és viable. Tota la meva trajectòria em porta a considerar les dificultats que havia de superar una dona de la meva època per arribar a la Universitat. El camí professional per a la dona no és planer, però com deia el poeta: ” no cal arribar el primer, però cal saber arribar” crec que aquest objectiu l’he aconseguit...”*

I respecte als pacients:

“.. *estar al costat dels pacients és el que he viscut més intensament: recolzar-los en tot moment, acompanyar-los en els moments de la seva vida, compaginar visites amb l’equip PADES... ...Una situació que m’havia inquietat des del meu inici en l’especialitat era com expressar diagnòstics desfavorables. A la Facultat no ens ho havien ensenyat. Cada vegada que m’hi enfrontava era com la primera de les vegades. Havies d’estar disposada a oferir temps, estar al costat del pacient i dels familiars per aclarir els dubtes, escoltar les seves angoixes. Hi ha hagut moments molt emotius i d’enfonsament, però sempre trobava algun col·lega amb qui em podia recolzar....”*

Aquest ha estat el meu resum d’allò que la Blanca, la Dra. Blanca Farrús i Lucaya, consultora sènior d’Oncologia Radioteràpica de l’Hospital Clínic, presidenta del CEA del nostre hospital, amant esposa i mare, bona amiga i professional va deixar escrit sobre ella. Arribats a aquest punt no puc defugir la responsabilitat d’aportar la meva visió personal de qui va ser la Blanca, la nostra Blanca. Vuit hores al dia, de 5 dies a la setmana de prop de 24 anys duen moltíssimes, moltíssimes, coses. Vivències, grans acords i petits desacords, alegries i tristeses compartides que no són senzilles d’explicar. Afortunadament la Blanca ho va fer fàcil i ho va dir gairebé tot sobre el seu compromís amb la seva família, els companys del Clínic i els pacients. Potser voldria afegir una cosa, que em permetrà acabar aquest obituari amb un exemple, crec que molt entenedor, per tot aquell que no va tenir la fortuna de trobar-se amb ella.

La Blanca feia burla dels impossibles i tot, quan s’ho proposava, ho feia realitat; aconseguir donar ànims i confiança, des de dins del quiròfan, a un cirurgià cardíac perquè intentés la sisena sutura d’una estructura vascular que s’havia estripat les cinc vegades anteriors i que el pacient 15 anys desprès seguís viu; aconseguir només amb les seves paraules que operessin sense demora, d’una costosa i complexa cirurgia de columna cervical a una companya, que patia dolors i limitacions funcionals importants i a la que havien dit per activa i per passiva que havia d’esperar als menys 3 mesos; trobar feina d’especialista d’Oncologia Radioteràpica a ex residents, que ella creia que s’ho mereixien, a d’altres hospitals tant de Catalunya, com a Ginebre, Lisboa, etc ; o aconseguir que el cònsol de Turquia a Barcelona poses una queixa formal a immigració de l’Aeroport d’Ankara per haver deportat de tornada a una companya de l’hospital per un petit problema de dates del passaport. I tantes altres coses més que jo no vaig arribar a saber.

Res l’aturava quan es proposava ajudar a algú, aquesta era la seva màxima virtut i pot ser, algunes vegades, podia esdevenir també un petit defecte. La seva intel·ligència i capacitat de treball estaven molt per damunt de la mitjana alta de tots els que l’envoltàvem. I de manera que avui em sembla particularment divertida, em fa somriure amb estimació mentre ho recordo, ella n’era més que conscient i no creia ni perdia el temps en falses modèsties. Això podia provocar algunes reaccions d’irritació al seu voltant, en el dia a dia, que sempre es resolien quan la consideraves en perspectiva, en la balança positiva del seu tot, del respecte i admiració per qui era i el que feia. Aquest mirar-la en perspectiva que et duia a estimar-la sense reserva encara que a vegades t’incomodés a l’acarar-te a les teves pròpies limitacions me la va mostrar, per enèsima vegada, les paraules d’un ex-resident. Aquest és l’exemple per acabar aquest obituari.

Un inoportú confinament per contacte estret amb un Covid positiu em va impedir assistir al sepeli de la Blanca. L’esmentat ex resident, persona també honesta i d’un caràcter fort, semblava mantenir en la llunyania aquesta petita irritació cap a ella, que acabo d’esmentar. Però al trucar-me per demanar-me l’adreça de l’església del sepeli em va dir:

”... *no he dubtat de refer 200 kilòmetres per estar en la seva cerimònia de comiat. Quan una persona com la Blanca es mor has de ser-hi. Aturar-te i pensar en ella. O fins i tot resar-li una oració. Jo no hi crec en això però penso que ella si que hi creia...”*

Gràcies, Blanca!!..